George onder waterDie brug by Karatararivier was verspoel (Foto: Knysna-munisipaliteit, Facebook) Reënwater het teen Vrydagoggend hoog in die strate van George en die groter Knysna-gebied opgedam ná swaar reën sedert Donderdag in dié Suid-Kaapse streek uitgesak het. Inwoners het skaars herstel ná die vorige oorstromings wat in November in dié kusdorp chaos veroorsaak het. Volgens die George-munisipaliteit is tot 69 mm reën teen Vrydag om 08:00 deur die ou waterwerke-afdeling van die munisipaliteit gemeet. Die reën het teen Vrydagmiddag begin skietgee. Die Knysna-munisipaliteit het Vrydag motoriste gewaarsku om die oorstroomde brug by die Karatararivier te vermy en eerder van alternatiewe roetes gebruik te maak. Water het in erwe ingestroom (Foto: Michele Schubert, Facebook) Strate in George, waaronder Victoria-, Merriman-, CJ Langenhoven-, Courtney-, Market-, St. Leger- en Unionstraat was weens oorstromings vir motoriste gesluit. Dit is teen Vrydagaand weer vir verkeer oopgestel. Woonbuurte, waaronder Hansmoeskraal en Oubaai, waar kragonderbrekings weens die reën veroorsaak is, is ook reeds herstel. Munisipale spanne in die groter Knysna-gebied is na die gebiede wat deur die vloede beskadig is, gestuur. Spanne staan mense by met sandsakke en ander noodtoerusting, asook waar bystand van die munisipaliteit se tegniesedienste-afdeling versoek word. Munisipale spanne staan mense by met sandsakke en ander noodtoerusting, asook waar bystand van die munisipaliteit se tegniesedienste-afdeling versoek word (Foto: Knysna-munisipaliteit, Facebook) Die George Child and Family Welfare-kantoor in Albertstraat is ook oorstroom en ’n versoek is gerig vir skenkings, soos komberse en warm klere, vir inwoners in nood. Volgens die Suid-Afrikaanse Weerdiens (SAWD) word daar nie reën vir George of die Knysna-gebied vir die naweek voorspel nie.